心逺堂
作者：吳龍翰
朝代：宋

paragraphs: 飄飄謫仙子，閉門逃世諠。
達哉柴桑翁，心逺地乃偏。
羨公隠廛市，高拍前人肩。
園林富花木，景象羅春妍。
翠鳥鳴高枝，白魚遊深淵。
魚鳥欣有託，吾廬興悠然。
詩瓢貯烟雲，茶鼎烹銀蟾。
有此佳絕處，那受名利鞭。
鵲尾聞妙香，片心超九天。
淵然消萬慮，流光緯三田。
乾坤任簸弄，追蹤古偓佺。